b"\n_START_ARTICLE_\nSlovenska Bistrica\n_START_SECTION_\nEtimologija\n_START_PARAGRAPH_\nVodno ime Bistrica je slovanskega izvora in izhaja iz ob\xc4\x8dne besede bystrica v pomenu 'hitro teko\xc4\x8da voda', ta pa iz pridevnika bystr\xd1\x8a (hitro teko\xc4\x8d, dero\xc4\x8d).\n_START_SECTION_\nZgodovina\n_START_PARAGRAPH_\nSlovenska Bistrica velja za eno najstarej\xc5\xa1ih mest na Slovenskem. Mesto je nastalo na kri\xc5\xbei\xc5\xa1\xc4\x8du cest v smeri dana\xc5\xa1njega Maribora, Celja in Ptuja na ostalinah rimskega naselja Civitas Nagotiana. Zaradi ugodne lege je kraj zgodaj postal mesto in trgovsko sredi\xc5\xa1\xc4\x8de. Prvotno naselje so okoli leta 1300 obdali z obrambnim zidom in na vogalih utrdili s stolpi. Mestne pravice je dobilo med 1297 in 1310, ko so tudi dovolili pobiranje mitnine Ptuj\xc4\x8danom, ki so vozili blago na Koro\xc5\xa1ko. Kot Slovenska Bistrica se mesto prvi\xc4\x8d omenja leta 1565, dotlej pa le kot Bistrica. Bistrica je utrpela \xc5\xa1kodo med tur\xc5\xa1kim ropanjem in tremi po\xc5\xbeari, ki so ga vsakokrat upepelili. Ve\xc4\x8dino stavb so postavili od 18. stoletja naprej, ko se je kraj zaradi razvoja obrti in furmanstva pri\xc4\x8del hitro \xc5\xa1iriti."